黄居中瀟湘圖歌
作者：高似孫
朝代：宋

paragraphs: 天晴而雨斷兮，作蒼梧九疑之高。
秋風行而川怒兮，泄瀟湘洞庭之奔流。
樹不知名兮山抱複嶺，沙不計程兮水趨它洲。
波作止兮蛟舞蛟蟄，雲晦明兮猿呼猿愁。
原不可作兮蘭亦塵土，賈傅歸漢兮鵩其何尤。
誰呼魚兮北澨有酒，誰鼓枻兮南津有舟。
懷斯人兮杳靄千里，目悵望兮吾其歸休。